Polisiebeampte in hof oor gesteelde bakkieŉ Gautengse polisiebeampte gaan na verwagting Woensdag in die Bronkhorstspruit-landdroshof verskyn nadat hy in hegtenis geneem is omdat hy glo ŉ gesteelde bakkie bestuur het. “Die 40-jarige adjudant-offisier, wat by die OR Tambo-polisiestasie in Kempton Park gestasioneer is, is Dinsdag tydens ŉ padblokkade in Bapsfontein in hegtenis geneem,” het Obed Sibasa, ŉ woordvoerder van die Gautengse verkeerspolisie, gesê. Die polisiebeampte was van Daveyton op pad na Kempton Park. Hy word aangekla van motordiefstal. Die polisie se voertuig-ondersoekeenheid in die weste van Pretoria ondersoek die saak verder. “Gauteng se verkeerspolisie sal nie huiwer om enigiemand, ongeag wie hulle is, in hegtenis te neem as hulle die wet oortree nie,” het Sibasa gewaarsku.